Ego A. ecclesie beati Petri abbas et G. cantor Autissiodori et magister R. ejusdem ecclesie rector, omnibus ad quos presentes littere pervenerint, notum fieri volumus nos ex mandato domini pape controversiam que inter abbatem Regniaci et Oldeart filium Stephani Beleteste super quamdam vineam vertebatur, suscepisse audiendam et fine canonico decidendam. Partibus ergo in nostra presentia constitutis et hujus cause veritate hinc inde diligenter inquisita, per testes idoneos et etiam per litteras Galterii Altissiodorensis archipresbiteri didicimus ecclesiam Regniacensem vineam illam legitima emptione possidere. Continebatur etenim in predictis litteris quod Stephanus Beleteste vineam illam jam dicte ecclesie vendiderat, uxore et O[ldeart] filio cum aliis filiabus laudantibus, ipse etiam in presentia nostra se eam jam dicte ecclesie vendidisse, et uxorem laudavisse recognovit. Objiciebat etenim quod uxor ejus viginti solidos quos pro laudatione illa habere debuerat non habuisse. Quia vero, et per testes et per prefatas litteras, venditionem illam legitimam fuisse cognovimus, vineam illam supradicte ecclesie de cetero pacifice possidendam adjudicavimus. Datum anno Incarnati verbi millesimo centesimo quadragesimo octavo.